2
Kraist maripomnöŋ kömuyöhaŋgö keuŋi jial.
1 Urumeleŋ alaurupni, nöŋön eŋgöreŋ kaba Anutugö könaŋi naŋgöba jim asarim eŋgiali, mi keuni nahöm sorokŋambuk akŋapköra qahö jiba malal me gölmegö mötkutukutu öŋgöŋgöŋi kondela miaŋön sileni qahö memba öŋgöba malal. 2 Nöŋön eŋgö sutŋine mötmöt murutŋi pakpak göraŋe ala Jisös Kraistkö keuŋi aka maripomnöŋ kömuyöhaŋgö könaŋi miyök möt kutuba mi jim sehimamgö keu jöhöyal.
3 *Keu mewö jöhöba eŋgöreŋ kayali, nalö miaŋgöreŋ azi lölöwöröŋi aka jönömni gwötpuk undui keŋgöt qakŋe malal. 4 Nöŋön Buŋa keu jim asarim eŋgiali, mi mötkutukutu ketaŋaŋgö kelök keuŋi qahö jiba malal. Mi qahöpmö, Uŋa Töröŋan sölölöhöm eŋgii ösum-mumuŋan uruŋine inahömapköra kapaŋ köla jiba malal. 5 Gölme ambazipkö mötkutukutuŋinan qahöpmö, Anutugö kukösumŋan nam köl eŋgiiga möt narimegöra kapaŋ köla malal. Mewö.
Uŋa Töröŋaŋgö mötkutukutu mi qainŋi kun.
6 Nöŋön töndup urumeleŋ alaurup aködamunŋinambuk maljei, yeŋgö sutŋine tatpiga Anutugö mötkutukutuŋi gegeŋi mi ölöp eraum mörakzin. Gölmegö mötkutukutuŋi mi qahö eraum mörakzin. Gölmeŋi gölmeŋi galöm köl eŋgiba malgetka kukösumŋinan qahöwakŋawi, yeŋgö mötkutukutuŋini mi mewöyök qahö eraum mörakzin.
7 Mi qahöpmö, Anutugö mötkutukutu tölapŋi mönö mi eraum mörakzin. Anutunöŋ Suep gölme qahö miwikŋaim etkiiga miaŋgöreŋ mönöwök qeljiŋe lök areŋi kewö ala jöhöyök, “Ambazipnöŋ biaŋ ahuba aködamun miwikŋaiba oyaeŋkoyaeŋ akŋegöra mönö mötkutukutuni qainŋi kun mi eŋgimam.” Mewö jiba tölapŋe ali ahöyök. 8 Gölmegö azi kembuŋi kembuŋi mala kotkeri, yeŋgöreŋök kunŋan mönö mötkutukutu mi qahö möt kutuyök. Mi möt kutubeak ewö, Kembunini asakmararaŋambuk i mönö maripomnöŋ qahö qegetka kömumbawak. 9 *Mötkutukutu qainŋi kun miaŋgöra keu kewö ohoget ahöza,
“Kunŋan yuai mi je kezapŋan qahö eka mörök. Miaŋgö mötmötŋan kungö uruŋe qahö asuhui mörökmö, ambazip Anutu uruŋinan jöpaköm waŋgimakzei, yeŋgöra mi mönö mözözömgöiga jöjöröba ahöza.”
10 Gölme ambazip yuai mi qahö möta jipjap malgetmö, Anutunöŋ mi mönö Uŋaŋi melaiiga neŋgöra indeli mörin. Yaŋön keu pakpakö könaŋi jaruba miwikŋaimakza. Anutugö mötmöt gegeŋi mewöyök möt teközawaŋön mönö mi sölölöhöm neŋgiiga mörin.
11 Kungö uruŋi kunöŋ qahö mötza. Uruŋaŋgö uŋaŋi yaŋönök mönö mi möt yaköza. Mewöŋanök Anutugö uruŋi mi kunŋan qahö mötzapmö, Anutu nanŋi Uŋaŋi Töröŋi yaŋönök mi möt yaköza. 12 Neŋön gölmegö ahakmeme bölöŋaŋgö ömeŋi kun qahö buŋa qem aŋguinmö, Anutunöŋ yuai kalem neŋgiyöhi, miaŋgö könaŋi mötpingöra mönö nanŋi Uŋaŋi melaii urunine geiga maljin.
13 Miaŋgö könaŋi gegeŋi tokoba eraum mörakzin. Gölme ambazipnöŋ mötkutukutuŋinaŋgö qakŋe keu kusum neŋgigetka miaŋgö dop mi qahö eraum mörakzin. Mewö qahöpmö, Uŋa Töröŋan keu kusum neŋgiyöhi, miaŋgö dop mönö urugö keu ölŋi kewöringa sölölöhöm neŋgii jim asarimakzin. 14 Uŋa Töröŋan sölölöhöm neŋgiiga keu mi mewö kewötzin ewö, könaŋi mönö miwikŋaiba möt asaribinaŋgö dop akza. Miaŋgöra Uŋa Töröŋan denike yeŋgö uruŋine qahö mali öne laŋ maljei, yeŋön Anutu Uŋaŋaŋgö buŋaŋi mi möt aŋgön kölbingö osimakze. Yeŋön Buŋa miaŋgöra mötketka uruqahö keu tandök aiga könaŋi möt asaribingö osize.
15 Yeŋön osizemö, Uŋa Töröŋan sölölöhöm neŋgiza ewö, mönö keu pakpakö könaŋi kewöta jim teköbinaŋgö dop akzin. Mewö akzinmö, urumeleŋ ambazip kungö könaŋamŋi mi gölme ambazip körekŋan törörök jim teköbingö osimakze. 16 *Miaŋgö könaŋi mi Buŋa Kimbinöŋ kewö ohoget ahöza,
“Kembugö urumötmötŋi mi azi kunŋan kun qahö mörök.
Miaŋgöra kunŋan i goro qambaŋ waŋgimawaŋgö dop qahö.”
Kunŋan mi qahö mörökmö, neŋön Kraistkö urumötmötŋi memba maljin. Mewö.
* 2:3 Apo 18.9 * 2:9 Ais 64.4 * 2:16 Ais 40.13