12
Ambi aka sekak namŋi ilikŋambuk
1 Suepnöŋ aiwesök ketaŋi wewelipŋambuk kun kewö asuhuiga ehal: Ambi kun wehön jeŋan malukuŋi aiga köiŋnöŋ köna tamböŋi bapŋe asariiga seŋgelau 12 mi ila jalö ewö nöröpŋe kölgetka gömgöm-bilikbilikŋinambuk tatket. 2 Köröŋambuk (gölömŋambuk) mala morö memeŋaŋgö nalöŋan dopdowiiga lömböriiga masö qeiga sihimbölö möta qet gigilahöyök.
3 *Miaŋgö andöŋe aiwesök kun Suepnöŋ kewö asuhuiga ehal: Sekak namŋi ilikŋambuk (dragon), mundaŋi pisikŋi pötpöt, nöröpŋi 7 aka ilikŋi 10. Nöröpŋi 7 miaŋgöreŋ ila jalö 7 kölgetka tarök. 4 *Sekak namŋi miaŋön dagiŋan suep qeapköba seŋgelau mieŋgöreŋök bahöŋi karöbutŋi öröba gili gölmenöŋ etket. Etketka ambi nanŋi morö memamgö ahöhi, yaŋgö wösöŋe kinök. Mewö kinda moröŋi memawi, mi mönö miaŋgöreŋök gwahötmamgöra mörök.
5 *Ambi miaŋön morö nahön azia meyök. Yaŋön kantriŋi kantriŋi pakpak ain öröpnöŋ galöm köl eŋgiba malma. Ambinöŋ morö meyöhi, garatanöŋ mi mönö miaŋgöreŋök zilaŋ memba anda Anutugö jakömbuak dum qöhöröŋe alök. 6 Miaŋgöreŋ aliga ambinöŋ nanŋök mosöta kök ala anök. Anutunöŋ ambi mi silim 1260 miaŋgö dop gölme qararaŋkölkölŋe köyan köl waŋgiget malmapköra miri gölme kun möhamgöiga miaŋgöreŋ kök ala anök.
7 *Suep uruŋe yarö juliga kewö auget: Suep garata bohonŋi Maikel aka yaŋgö garataurupŋi yeŋön sekak namŋi tuarenjoŋ aka i aka yaŋgö garataurupŋi yembuk auget. 8 Auba sekak namŋi aka yaŋgö garataurupŋi yeŋgö ösumŋini qahö dop köliga luhut qahö al eŋgiba miriŋini mosöta Suep uruŋe toroqeba malbingö osiget. 9 *Osigetka sekak namŋi ilikŋambuk mi mönö közöla Suepnöhök wuataŋgöget. Sekak namŋi miaŋön möpŋaŋgö möpŋeyök mokoleŋ aka Iw (Ewa) isim waŋgiyök. Qetŋi alaŋi Bölöŋaŋgö Toŋi aka Satan. Yaŋön kantriŋi kantriŋi pakpak kuŋgum eŋgiiga jaŋjuŋ anda malgeri, mi aka yaŋgö garataurupŋi mi mönö yambuk Suepnöhök közöla aköm eŋgigetka gölmenöŋ etket.
10 *Etketka Suepnöŋ qet ketaŋi kunöŋ kewö jii möral, “Keu silenöŋ alal Toŋan suŋgem asak Anutuninaŋgö wösöŋe kinda urumeleŋ alaurupnini jim eŋgiba malöhi, mi mönö yaköriba aköm waŋgigetka yaigep eriga köiraŋ köljin. Nanine Anutuninan mönö nalö kewöŋe ambazip amöt qem eŋgiba kukösumŋi qakŋe galöm köl eŋgiiga bemtohoŋaŋgö ölŋan lök asuhuza. Amötqeqe Toŋaŋgö ösum-mumuŋan lök asuhum teköza. 11 Yaŋön mötnarip alaurupnini keunöŋ al eŋgiba malökmö, Toŋi mi mönö kewö luhut al waŋgiget: Lama moröŋaŋgö sepŋan i amöt qem eŋgiiga köhöiba Buŋa keu ölbölŋi naŋgöba jim sehiba malget. Mewö mala jöjöröba sileŋini tököba böŋ kinda bim qeba luhut alget.
12 “Miaŋgöra Suep mire maljei, eŋön mönö körek pakpak söŋgaiba köiraŋ ala malme. Mewö malmemö, gölmenöŋ aka köwetnöŋ maljei, iŋini mönö lömböt kanjamŋambuk bisimei, miaŋgöra mönö Yei! jiba sahötzal. Bölöŋaŋgö Toŋan luhuba eta tiba eŋgöreŋ kaba nup meme nalöŋi töröptökŋi ahöi mötzawaŋgöra mönö kazik ketaŋi ahakza.”
13 Sekak namŋi ilikŋambuk yaköriba aköm waŋgigetka gölmenöŋ eröhi, mi ek asariba ambi morö nahön meyöhi, mi kazik ak waŋgiba wuataŋgöyök. 14 *Wuataŋgöyökmö, ambinöŋ kök aliga Anutunöŋ tukapkap ketaŋaŋgö ginginŋi yahöt waŋgiiga miaŋön bölbölgöba ösumŋan anök. Anutunöŋ gölme qararaŋkölkölŋe yaŋgöra miri gölme kun möhamgöyöhi, mönö miaŋgöreŋ anök. Miaŋgöreŋ anda asamböta maliga (yara) yambu 3 aka bahöŋi kun mi köyan köl waŋgigetka mokoleŋnöŋ i qahö miwikŋaiba qelanjima. 15 Ambinöŋ bölbölgöba aniga mokoleŋgö irimŋi teköiga numbuŋeyök ambigö andöŋe o gwaulu suaiiga o töwatŋi ahök. O miaŋön ambi mi yöhösaŋda memba jöhöm waŋgimapköra möta mewö söwötköba loŋnök.
16 Mewö loŋnökmö, gölmenöŋ ambi mi bauköm waŋgiba tiŋgiriga löm ahök. Sekak namŋan numbuŋeyök o suaiiga o töwatŋi ahöhi, miaŋön mönö löm miaŋgöreŋ geba jöpköba qahöwahök. 17 Mewö asuhuiga sekak namŋaŋgö irimŋi mönö ambi miaŋgöra aka seholiiga mosöta ambi miaŋgö gwölönarökurupŋi tosatŋi qetala yarö gil eŋgimamgöra anök. Gwölönarökurupŋi mieŋön Anutugö jöjöpaŋ keu tem köla Jisösgö Buŋa keu töp naŋgöba jim sehimakzei, mönö yembuk karim aubingö anök. 18 Aubingö anda köwet sakŋe aŋgota kinök. Mewö.
* 12:3 Dan 7.7 * 12:4 Dan 8.10 * 12:5 Ais 66.7; Sum 2.9 * 12:7 Dan 10.13, 21; 12.1; Jud 9 * 12:9 Jen 3.1; Luk 10.18 * 12:10 Job 1.9-11; Zek 3.1 * 12:14 Dan 7.25; 12.7